b'\n_START_ARTICLE_\nLa Mare de D\xc3\xa9u dels Navegants\n_START_SECTION_\nDescripci\xc3\xb3\n_START_PARAGRAPH_\nA l\'era dels descobriments, els cat\xc3\xb2lics de tot Europa comen\xc3\xa7aven a veure la Mare de D\xc3\xa9u com un s\xc3\xadmbol de maternitat i de tot all\xc3\xb2 que era bo, amable i misericordi\xc3\xb3s. A La Mare de D\xc3\xa9u dels Navegants Maria est\xc3\xa0 representada cobrint amb el seu mantell els espanyols. S\'al\xc3\xa7a sobre els mars, unint continents, o sobre la badia, per protegir els vaixells, la c\xc3\xa0rrega i la tripulaci\xc3\xb3 que s\'embarquen en la perillosa travessia de l\'Atl\xc3\xa0ntic. Ferran II d\'Arag\xc3\xb3 i l\'Emperador Carles V (amb la capa vermella) estan retratats al costat de Crist\xc3\xb2for Colom, Amerigo Vespucci i un dels germans Pinz\xc3\xb3n, que es mostren agenollats. Tots s\'eleven sobre n\xc3\xbavols damunt l\'aigua, sota els peus de la Mare de D\xc3\xa9u. Al voltant d\'aquesta es reuneixen figures d\'ind\xc3\xadgenes americans, convertits al catolicisme pels navegants que es van fer a la mar en el seu nom: la pintura \xc2\xabpot ser l\'afirmaci\xc3\xb3 m\xc3\xa9s plena de la ideologia espanyola oficial, que se\'n podria dir "la Llegenda Blanca de l\'Elecci\xc3\xb3 Imperial d\'Espanya"\xc2\xbb. Als vaixells s\'hi veuen uns penons, el de l\'esquerra verd i blanc (que podria ser andal\xc3\xbas, at\xc3\xa8s que els andalusos van tenir un important paper en aquesta empresa), i el de la galera de la dreta vermell i blanc (que podria ser de la Corona d\'Arag\xc3\xb3, at\xc3\xa8s que la majoria de les galeres d\'aquesta \xc3\xa8poca eren d\'aquesta proced\xc3\xa8ncia)._NEWLINE_A banda i banda del retaule hi ha panells laterals que representen sant Sebasti\xc3\xa0, sant Jaume, sant Elm i sant Joan Evangelista. Aquestes taules es creu que s\xc3\xb3n obra d\'un altre artista, no d\'Alejo Fern\xc3\xa1ndez, sin\xc3\xb3 potser un membre del seu taller o un altre artista conegut.'